Yhdistetyt asiat C-399/06 P ja C-403/06 P

Faraj Hassan

vastaan

Euroopan unionin neuvosto ja Euroopan komissio

ja

Chafiq Ayadi

vastaan

Euroopan unionin neuvosto

”Yhteinen ulko- ja turvallisuuspolitiikka (YUTP) — Osama bin Ladenia, al-Qaida-verkostoa ja Talebania lähellä oleviin henkilöihin ja yhteisöihin kohdistuvat rajoittavat toimenpiteet — Asetus (EY) N:o 881/2002 — Henkilön varojen ja taloudellisten resurssien jäädyttäminen sen johdosta, että hänet on sisällytetty Yhdistyneiden Kansakuntien toimielimen laatimaan luetteloon — Pakotekomitea — Sisällyttäminen tämän jälkeen asetuksen (EY) N:o 881/2002 liitteessä I olevaan luetteloon — Kumoamiskanne — Perusoikeudet — Omaisuudensuoja, oikeus tulla kuulluksi ja oikeus tehokkaaseen tuomioistuinvalvontaan”

Unionin tuomioistuimen tuomio (toinen jaosto) 3.12.2009 I ‐ 11396

Tuomion tiivistelmä

(Neuvoston asetus N:o 881/2002)

(Neuvoston asetus N:o 881/2002)

(EY 220 ja 307 artikla; EU 6 artiklan 1 kohta; neuvoston asetus N:o 881/2002)

Yhteisön oikeus – Periaatteet – Perusoikeudet – Velvollisuus kunnioittaa perusoikeuksia on edellytys kaikkien yhteisön toimien laillisuudelle, mukaan luettuna toimet, joilla pannaan täytäntöön Yhdistyneiden Kansakuntien peruskirjan VII luvun nojalla annettuja turvallisuusneuvoston päätöslauselmia – Unionin tuomioistuimet takaavat tämän velvollisuuden noudattamisen

Unionin tuomioistuin voi viran puolesta todeta, ettei asianosaisella ole intressiä tehdä valitusta tai jatkaa sitä, kun unionin yleisen tuomioistuimen tuomion jälkeisen tapahtuman vuoksi tuomio ei enää ole valittajan kannalta epäedullinen, ja todeta, että valitus tästä syystä jätetään tutkimatta tai että se on vailla kohdetta. Tiettyihin Osama bin Ladenia, al-Qaida-verkostoa ja Talebania lähellä oleviin henkilöihin ja yhteisöihin kohdistuvista erityisistä rajoittavista toimenpiteistä annetun asetuksen N:o 881/2002 muuttamisesta 114. kerran annetun asetuksen N:o 954/2009 antamista ei tämän osalta voida pitää sellaisena niiden tuomioiden, joilla hylättiin kahden kantajan mainitusta asetuksesta nostamat kumoamiskanteet, jälkeisenä seikkana, jonka johdosta edellä mainituista tuomioista tehdyt valitukset menettäisivät kohteensa. Asetuksen N:o 954/2009, jolla korvataan taannehtivasti asetus N:o 881/2002, antamisen ei voida katsoa vastaavan viimeksi mainitun asetuksen yksinkertaista kumoamista valittajia koskevilta osin sillä tavoin, että he olisivat tämän johdosta saavuttaneet sen ainoan päämäärän, joka heidän kanteistaan voisi seurata, ja että näin ollen ei enää olisi tarvetta sille, että unionin tuomioistuin ratkaisee asian. (ks. 58, 61, 62 ja 64 kohta)

Unionin tuomioistuinten on niille perussopimuksessa myönnetyn toimivallan mukaisesti valvottava, pääsääntöisesti täysimääräisesti, kaikkien yhteisön toimien laillisuutta perusoikeuksien kannalta, jotka ovat erottamaton osa yhteisön oikeuden yleisiä periaatteita, sellaiset yhteisön toimet mukaan lukien, joilla tiettyihin Osama bin Ladenia, al-Qaida-verkostoa ja Talebania lähellä oleviin henkilöihin ja yhteisöihin kohdistuvista erityisistä rajoittavista toimenpiteistä annetun asetuksen N:o 881/2002 tavoin on tarkoitus panna täytäntöön turvallisuusneuvoston Yhdistyneiden Kansakuntien peruskirjan VII luvun nojalla antamia päätöslauselmia (ks. 71 kohta)

Koska neuvosto ei rajoittavia toimenpiteitä – tällaisia ovat esimerkiksi toimenpiteet, joita tiettyihin Osama bin Ladenia, al-Qaida-verkostoa ja Talebania lähellä oleviin henkilöihin ja yhteisöihin kohdistuvista erityisistä rajoittavista toimenpiteistä annetussa asetuksessa N:o 881/2002 edellytetään – toteutettaessa ollut ilmoittanut asianosaisille niitä vastaan esitettyjä seikkoja, joiden perusteella niihin kohdistettiin rajoittavia toimenpiteitä, eikä myöntänyt niille oikeutta saada tietoa kyseisistä seikoista kohtuullisen ajan kuluessa näiden toimenpiteiden toteuttamisen jälkeen, mainituilla asianosaisilla ei ollut ollut mahdollisuutta tuoda tehokkaasti esille kantaansa tältä osin. Täten asianosaisten puolustautumisoikeuksia, erityisesti oikeutta tulla kuulluksi, ei ollut kunnioitettu. Koska asianosaisille ei ollut ilmoitettu niitä vastaan esitettyjä seikkoja, ja kun otetaan huomioon puolustautumisoikeuksien ja oikeutta saattaa asiansa tuomioistuimen käsiteltäväksi koskevan oikeuden väliset suhteet, mainitut asianosaiset eivät myöskään olleet voineet puolustaa oikeuksiaan näihin seikkoihin nähden tyydyttävissä olosuhteissa unionin tuomioistuimissa, minkä vuoksi on todettava, että myös kyseistä oikeutta tehokkaaseen tuomioistuinvalvontaan loukattiin. (ks. 83–86 kohta)